
Text rozhodnutia
Súd: Krajský súd Bratislava Spisová značka: 17Cb/117/2003 Identifikačné číslo súdneho spisu: 1003898154 Dátum vydania rozhodnutia: 21. 01. 2015 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2015:1003898154.19 Uznesenie Krajský súd v Bratislave, pred samosudcom JUDr. Petrom Pospechom, v právnej veci žalobcu: DARTS, spol. s.r.o. Košice, so sídlom Brigádnická č. 2, 040 01 Košice, IČO: 36 187 178, zapísaná v Obchodnom registri Okresného súdu v Košiciach, odd. Sro, vl.č. 10616/v, proti žalovanému: Centrálny depozitár cenných papierov SR, a.s., so sídlom ul. 29. augusta 1/A, 814 80 Bratislava, IČO: 31 338 976, zapísaný v Obchodnom registri Okresného súdu Bratislava I, odd. Sa, vl. č. 493/B, právne zastúpený BIZON PARTNERS, s.r.o., advokátska kancelária so sídlom Hviezdoslavovo nám. č. 25, 811 02 Bratislava, za účasti vedľajšieho účastníka na strane žalovaného: 1/ Slovenská republika - Ministerstvo hospodárstva Slovenskej republiky, so sídlom Mierova 19, 827 15 Bratislava, IČO: 00 686 832, zast. Krivák Co, s.r.o. - JUDr. Martinom Krivákom, advokátom, so sídlom Gajova 13, 811 09 Bratislava, IČO: 36 863 475 a za účasti vedľajšieho účastníka na strane žalovaného: 2/ TRANSPETROL, a.s., so sídlom Šumavská 38, 821 08 Bratislava, IČO: 31 341 977, zast. JUDr. Oliverom Korecom, advokátom, so sídlom Záhradnícka 9, 811 07 Bratislava, o náhradu škody vo výške 160.728,21 Eur s príslušenstvom - o návrhu žalobcu na prerušenie konania, takto r o z h o d o l : Krajský súd v Bratislave návrh navrhovateľa na prerušenie konania pod sp. zn. 17Cb/117/2003, z a m i e t a . o d ô v o d n e n i e : Písomným podaním, došlým konajúcemu súdu dňa 13.1.2015, podal navrhovateľ návrh na prerušenie konania v konaní sp. zn. 17Cb/117/2003, ktorý odôvodnil skutočnosťou, že na Krajskom súde v Bratislave je vedené konanie pod sp. zn. 7Cbs/84/2005 vo veci navrhovateľa DARTS, spol. s.r.o. Košice proti odporcovi TRANSPETROL, a.s., o uloženie povinnosti a nahradenie prejavu vôle. Navrhovateľ navrhuje prerušenie konania pod sp. zn. 17Cb/117/2003 z dôvodu, že na Krajskom súde v Bratislave prebieha konanie, v ktorom sa rieši otázka, ktorá môže byť významná pre rozhodnutie v konaní pod sp. zn. 17Cb/117/2003. V konaní vedenom pod sp. zn. 7Cbs/84/2005 sa navrhovateľ domáha, aby súd uložil odporcovi TRANSPETROL, a.s., podanie žiadosti Centrálnemu depozitáru cenných papierov o vykonanie zápisu v zozname akcionárov spol. TRANSPETROL, a.s., alebo aby súd nahradil prejav jeho vôle. K predloženému návrhu na prerušenie konania sa písomne vyjadril právny zástupca vedľajšieho účastníka na strane žalovaného v 1. rade, Slovenská republika - Ministerstvo hospodárstva SR, JUDr. Martin Krivák. V konaní na Krajskom súde v Bratislave pod sp. zn. 7Cbs/84/2005, do skončenia ktorého žalobca navrhuje prerušiť aktuálne konanie sa rozhoduje o uložení povinnosti zapísať žalobcu v predmetnom konaní - Q.. S., do zoznamu akcionárov žalovaného - spol. TRANSPETROL, a.s. Takúto povinnosť by krajský súd mohol uložiť žalovanému len vtedy, ak by žalobcovi priznal akcionárske postavenie vo vzťahu k žalovanému. V konaní pod sp. zn. 7Cbs/84/2005 sa preto posudzuje otázka akcionárskeho postavenia žalobcu ako predbežná otázka, pričom o samotnom návrhu žalobcu o uložení povinnosti zapísať do zoznamu akcionárov žalovaného rozhodne súd až na základe vyriešenia tejto otázky. Vedľajší účastník na strane žalovaného teda nevidí dôvod, pre ktorý by mal krajský súd čakať v inom konaní a nemohol by rozhodnúť o rovnakej predbežnej otázke samostatne. Podľa právneho zástupcu vedľajšieho účastníka na strane žalovaného 1/, aktuálne konanie je súčasťou komplexu súdnych sporov, ktoré sú iniciované spoločnosťami a osobami, ktoré tvrdia že sa v roku 1998 stali akcionármi spol. TRANSPETROL, a.s., pretože v exekúcii mohli nadobudnúť jej akcie. Jedným zo subjektov, ktoré tvrdia, že nadobudli akcie žalovaného je aj právny predchodca žalobcu v aktuálnom konaní. Rozhodnutie súdov o návrhoch na prerušenie v konaniach súvisiacich s kauzou akcií žalovaného však potvrdzujú, že súdy sú oprávnené riešiť otázku akcionárskeho postavenia žalobcov ako samostatnú predbežnú otázku a nie sú povinné čakať na rozhodnutie iných súdov. Na základe týchto, ako aj iných skutočností, ktoré právny zástupca vedľajšieho účastníka žalovaného uviedol vo svojom písomnom vyjadrení, žiadal návrh na prerušenie konania zamietnuť ako nedôvodný. Podľa § 109 ods. 2 písm. c) O.s.p., súd môže konanie prerušiť, ak prebieha konanie, v ktorom sa rieši otázka, ktorá môže mať význam pre rozhodnutie súdu, alebo ak súd dal na takéto konanie podnet. Po preskúmaní návrhu na prerušenie konania konajúci súd dospel k záveru, že súdy sú oprávnené riešiť otázku akcionárskeho postavenia žalobcov ako samostatnú predbežnú otázku a nie sú povinné čakať na rozhodnutie iných súdov. Nakoniec, žalobca už podal v aktuálnom konaní pod sp. zn. 17Cb/117/2003 dva návrhy na prerušenie konania a aktuálny návrh žalobcu vyhodnotil konajúci súd ako súčasť obštrukčnej procesnej stratégie, s cieľom predlžovať trvanie sporu. Podľa názoru súdu by malo byť v záujme žalobcu domáhať sa rozhodnutia vo veci náhrady škody, a nie snažiť sa o predlžovanie sporu o náhradu škody. Z pohľadu konajúceho súdu je snahou žalobcu manipulovať s konaním prostredníctvom žiadostí u vytýčených pojednávaní a spoliehať sa na to, že súd bude jeho žiadosti akceptovať z obavy pred napadnutím jeho postupu zdôvodnením odňatia možnosti konať pred súdom. Účelovosť žalobcových procesných návrhov potvrdzuje aj načasovanie ich podaní. Nemôže byť náhoda, že návrhy na prerušenie konania boli podané tesne pred termínmi, kedy sa mali konať vytýčené pojednávania. V súlade s ust. § 109 ods. 2/ O.s.p. má súd plné právo rozhodnúť na základe vlastného uváženia, či v konaní na Krajskom súde v Bratislave pod sp. zn. 7Cbs/84/2005 sa rieši otázka, ktorá môže mať význam pre jeho rozhodovanie v spore pod sp. zn. 17Cb/117/2003 a či je v súlade so zásadou hospodárnosti prerušovať konanie vedené na tunajšom súde až 10 rokov do skončenia iného konania, v ktorom sa rieši ako predbežná otázka návrh, ako v aktuálnom konaní pod sp. zn. 17Cb/117/2003. Na základe vyššie uvedených dôvodov konajúci súd vyhodnotil žalobcov návrh na prerušenie konania ako nedôvodný a preto ho zamietol. Poučenie: Proti tomuto rozhodnutiu je možné podať odvolanie do 15 dní od dňa uznesenia, na Krajskom súde v Bratislave písomne, dvojmo. V odvolaní sa má uviesť, okrem všeobecných náležitostí uvedených v § 42 ods. 3 OSP, proti ktorému rozhodnutiu odvolanie smeruje, v akom rozsahu ho napáda a v čom vidí odvolávateľ nesprávnosť postupu a rozhodnutia súdu.

